Siek Jagger keer Rolling Stones-toer | Netwerk24
Die rockgroep The Rolling Stones het hul komende toer deur Amerika en Kanada uitgestel omdat dokters aan Mick Jagger (75) gesê het hy kan nie nou toer nie.
Luidens die aankondiging Sondagoggend is gesê Jagger het "mediese behandeling" nodig. Daar is nie gesê watter behandeling nie, berig buzzfeednews.
"Die dokters het vir Mick gesê hulle verwag hy sal heeltemal herstel en reg wees om terug op die verhoog te klim," lui die verklaring.
Jagger het persoonlik op Twitter om verskoning gevra en gesê hy is jammer as hy ondersteuners in die steek gelaat het.
Vulture berig die groep het bewonderaars aangemoedig om hul kaartjies te hou, want dit sal geldig wees wanneer nuwe datums vasgestel is.
Dit is nie die eerste keer dat die Rolling Stones 'n toer weens mediese redes moet kanselleer nie. 'n Vorige keer het die kitaarspeler Keith Richard in 'n vakansie uit 'n kokosboom geval en harsingskudding opgedoen.